作者:韋表微
標題:池州夫子廟麟臺
內容:二儀既閉，三象乃乖。聖道埋鬱，人心不開。上無文武，下有定哀。籲嗟麟兮，孰為來哉。周雖不綱，孔實嗣聖。詩書既刪，禮樂大定。勸善懲惡，奸邪乃正。籲嗟麟兮，克昭符命。聖與時合，代行位尊。苟或乖戾，身窮道存。於昭魯邑，棲遲孔門。籲嗟麟兮，孰知其仁。運極數殘，德至時否。楚國浸廣，秦封益侈。牆仞迫厄，崎嶇闕裡。籲嗟麟兮，靡有攸止。世治則麟，世亂則麇。出非其時，麋鹿同群。孔不自聖，麟不自祥。籲嗟麟兮，天何所亡。